Trump se sege knou SA-verbruiker | rooi rose Trump se sege knou SA-verbruiker | rooi rose
Trump se sege knou SA-verbruiker
Die verrassingsoorwinning deur Donald Trump in die Amerikaanse presidensiële wedloop kan negatiewe gevolge hê vir Suid-Afrikaanse verbruikers wat diep in die skuld is. Foto: Greatstock/REX/Shutterstock
Min is van Donal Trump se werklike toekomstige beleid bekend en dit sal groot onsekerheid op finansiële markte wêreldwyd bring.
Neil Roets, uitvoerende hoof van 'n skuldbestuur-maatskappy, meen die onsekerheid wat Trump se verkiesing bring, sal onsekerheid in Washington veroorsaak omdat min weet watter koers hy sal volg.
"Daar is niks wat markte meer skommel as onsekerheid nie en die Trump-oorwinning sal 'n aansienlik negatiewe uitwerking op die internasionale markte hê en ons sal die gevolge gou in ons mark sien. Die Trump-oorwinning kan lei tot 'n kort skerp styging in markte, maar 'n daling is gou te wagte weens die onsekerhede," het Roets gesê.
Hillary Clinton is deur beleggers gesien as 'n veiliger en stabieler faktor, maar hulle was versigtig na Brittanje se skok-onthulling in Junie om die Europese Unie te verlaat en die negatiewe impak wat dit gehad het.
"Ons kan net raai watter rimpeleffek sy verkiesing vir die wêreldekonomie gaan bring, maar nie een van hulle gaan die skuldbelaste Suid-Afrikaners 'n blaaskans gee nie."
Roets het verder gesê 'n groter probleem as die Amerikaanse verkiesing is die aankondiging deur die graderingsagentskap Moody's dat Suid-Afrika se vier groot banke 'n styging in die probleem-lenings in die volgende 12 tot 18 maande kan verwag as die ekonomie sukkel om te groei.
"Hierdie probleem kom 'n lang pad en Suid-Afrika se baie lae groeikoers en groeiende werkloosheid plaas toenemende druk op verbruikers en probleme met die terugbetaling van lenings is na aan rekord-vlakke.
"Skuldberadingsmaatskappye het dubbelsyfergroei weens die groeiende aantal verbruikers wat op soek is na verligting deur hulself onder skuldhersiening te plaas."
Dit beskerm hul besittings teen beslaglegging deur skuld-invorderaars en stel hulle in staat om die uitstaande skuld in kleiner bedrae oor langer tydperke te betaal.